Frøydis Armand
Store norske leksikon,Kunst og estetikk,Film, TV og teater,Norske skuespillere
Frøydis Armand var en norsk skuespiller. Hun debuterte ved Nationaltheatret i 1971, og var ansatt ved samme teater fra 1972.
Teaterkarriere På 1970-tallet var hun var en av pionerene for oppsøkende teater, blant annet i Svartkatten (1971) og Jenteloven (1974).Blant de svært mange Henrik Ibsen-rollene hun spilte på Nationaltheatret er Regine i Gengangere (1972), Furia i Catilina (1976), Nora i Et dukkehjem (1983), tittelrollen i Hedda Gabler (1988), Hjørdis i Hærmennene på Helgeland (1991), Gina Ekdal i Vildanden (1996), Rottejomfruen i Lille Eyolf (2002), Madam Helseth i Rosmersholm (2008), Mor Aase i Koršunovas' versjon av Peer Gynt, og Hedvig i dobbeltoppsetningen Vildanden + En folkefiende – Enemy of the Duck (2016).På Nationaltheatret spilte hun også blant annet Desdemona i Shakespeares Othello (1980), Kattrin i Bertolt Brechts Mor Courage (1981), Marie i Georg Büchners Woyzeck (1984), Mary Tyrone i Eugene O'Neills Lang dags ferd mot natt (2000) og den eldre kvinna i Jon Fosses Dødsvariasjonar (2011). I 2011 gjestet hun Den Nationale Scene som Huma i Bjarte Hjelmelands versjon av Pedro Almodóvars Alt om min mor og som Helene Alving i Gengangere. Førstnevnte ble hun nominert til Heddaprisen for. Film og priser Frøydis Armand spilte store roller i flere filmer. Mest kjent er nok Anja Breiens tre Hustruer-filmer (1975, 1985 og 1996). Hun hadde rollen som Dagny i Hotel Cæsar i sesongene 2009–2010.Hun mottok Gösta Ekmans Ærespris i 1977, Per Aabels Ærespris i 2002 og Aase Byes legat i 2007. Familie Frøydis Armand var datter av skuespiller Eilif Armand og forfatter Elisabeth Armand (født Dingen), og søster av skuespillerne Merete Armand og Gisken Armand. Les mer i Store norske leksikon norsk teaterhistorie